[{"text_idx": "#000002", "text": "Begw Elain sy\u2019n edrych yn o\u0302l ar yr Ewros, ac yn edrych ymlaen at Gwpan y Byd..."}, {"text_idx": "#000003", "text": "Helo, gobeithio eich bod i gyd yn cadw\u2019n iawn?\nAnodd credu bod bron i dair wythnos ers i\u2019r Eidal sicrhau eu buddugoliaeth yn erbyn Lloegr ac ennill Ewros 2020. Ar o\u0302l blwyddyn ychwanegol o aros, cynhaliwyd yr Ewros ac mae gennym lawer o bethau i\u2019w trafod.\nCychwynnodd y twrnamaint i Gymru yn Baku yn erbyn y Swistir gan ddod yn gyfartal (1-1) gyda\u2019r peniad gan gawr y cae; Kieffer Moore. Roedd yr hanner gyntaf yn galed iawn i Gymru ond roedd yr hogiau yn dangos ffitrwydd cadarn ar y cae. Erbyn diwedd y ge\u0302m, roedd Cymru dan bwysau ac yn falch o\u2019r pwynt ar gyfer y tabl. Fel arfer, rydym yn casa\u0301u VAR ond diolch byth, daeth y VAR i\u2019r adwy yn ystod y ge\u0302m hon neu efallai wir, stori hollol wahanol fyddai gennym heddiw."}, {"text_idx": "#000004", "text": "Aeth Cymru \u2018mlaen i wynebu Twrci, un o\u2019r timau roedd pawb rownd y byd yn gweld yn cyrraedd y rownd 16 olaf yn braf! Roedd rhaid i Gymru chwarae o dan awyrgylch anodd iawn; roedd gan Twrci 30,000 o gefnogwyr yn eu cefnogi a dim ond 400 yno dros Gymru fach. Roedd rhaid i Gymru trio peidio colli eu pennau ond gyda chefnogaeth arbennig y wal goch, roedd hi\u2019n haws. Agwedd bositif o\u2019r cychwyn oedd gan Gymru wrth ymosod a\u0302 chryfder. Roedd y ti\u0302m yn cadw meddiant, rheoli\u2019r tempo ac yn cadw\u2019r be\u0302l. Roedd yn ge\u0302m gystadleuol gyda Dan James fel mellten yn creu cyfleoedd i Gymru. Tri munud cyn hanner amser, dyma Gareth Bale yn cynorthwyo\u2019r be\u0302l i bendraw'r cae tuag at Ramsey, dyma Ramsey yn rheoli\u2019r be\u0302l drwy ei fownsio o\u2019i ysgyfaint yn syth i\u2019w draed ac yn ei chicio yn syth i gefn y rhwyd. Roedd hi\u2019n go\u0302l anhygoel, ac am bartneriaeth rhwng y ddwy seren!\nRoedd Cymru yn gorffen yr hanner gyntaf gyda hyder ac roedd yr holl gyfleoedd yn dechrau gwella rw\u0302an gyda sgo\u0302r amcangyfrif o tua 3-0 i Gymru erbyn hanner amser. Sgo\u0302r hanner amser oedd Twrci 0 Cymru. Un o\u2019r pethau oedd yn gwneud yr Ewros yma yn arbennig i Gymru oedd y profiad i\u2019r chwaraewyr ifanc; chwarae yn erbyn timau mawr a gosod stamp i'w hunain. No\u0302l yn 2016, roedd rhai o\u2019r chwaraewyr yma yn sefyll eu harholiadau TGAU ac erioed wedi meddwl pum mlynedd yn ddiweddarach y bysa rhai yn chwarae i\u2019w ti\u0302m cenedlaethol. Mi roedd Morrell a Rodon yn dda yn amddiffyn Twrci. Yn debyg iawn i haf 2016, roedd partneriaeth Ramsey a Bale yn anhygoel, mae\u2019r ddau fel cw\u0302n efo esgyrn; gweithio ac yn deall ei gilydd i\u2019r dim. Yn ystod yr ail hanner, methodd Bale gic o\u2019r smotyn gan fethu cyfle mawr. Diffyg hyder yn fy marn i achosodd hyn ar o\u0302l iddo stopio ar o\u0302l cicio'r gic o\u2019r smotyn ond erbyn diwedd y ge\u0302m cynorthwyodd Bale , Connor Roberts ac anelodd am go\u0302l yn yr amser ychwanegol. Sgoriodd Connor Roberts ac roedd pawb yn gwenu fel mae Bale yn gwenu ar y ddraig goch ar ei grys o fewn eiliadau. Diolch byth am Bale!"}, {"text_idx": "#000005", "text": "Mae\u2019r hen ben bob amser yn bwysig mewn ge\u0302m o be\u0302l-droed! Cyn y go\u0302l, roedd ychydig o densiwn wedi bod rhwng chwaraewyr Cymru a Thwrci ond oedd Ampadu wedi mynd yno\u2019n syth i arwain y cyfan a dweud wrth bawb am ddefnyddio eu pennau. Yn sicr, mewn rhai o flynyddoedd, Ethan Ampadu fydd yn gwisgo band capten i Gymru. Erbyn diwedd y ge\u0302m, roedd y garfan yn fwy gobeithiol ar gyfer gweddill y twrnamaint ac yn falch o allu cael buddugoliaeth o dan bwysau. Dyma oedd go\u0302l gyntaf y chwaraewr adnabyddus Abertawe, Connor Roberts ers 2018, dan ni methu aros i weld mwy ar ein ffordd i Gwpan y Byd Qatar flwyddyn nesa\u2019. Y Sgo\u0302r terfynol oedd Cymru 2 - Twrci 0. Roedd pawb wrth eu boddau ac yn falch iawn o\u2019u perfformiad. Dim ond parhau'r un perfformiad ar gyfer y ge\u0302m nesaf oedd angen rw\u0302an.\nYn Rhufain, roedd ge\u0302m olaf grw\u0302p i Gymru a lwcus iawn roedden nhw\u2019n gorffen yn ail yn eu grw\u0302p, er iddyn nhw golli\u2019r ge\u0302m olaf o 1-0 yn erbyn yr Eidal. Sgoriodd Matteo Pessina ar o\u0302l 39 o funudau gan roi\u2019r Eidalwyr ar y blaen yn yr hanner cyntaf. Roedd yr Eidal yn gryf o\u2019r eiliad cyntaf ac yn hyderus ar y be\u0302l a arweiniodd at rai o broblemau i Gymru. Roedd rhaid i Gymru frwydro a brwydro nes i bethau waethygu... Roedd rhaid i Gymru chwarae hanner awr olaf y ge\u0302m gyda deg dyn yn unig oherwydd y cerdyn coch a roddwyd i Ethan Ampadu. Gorffennodd y ge\u0302m gan arwain i Gymru sicrhau eu lle yn y rownd 16 olaf oherwydd y gwahaniaeth goliau yn dilyn buddugoliaeth 3-1 i\u2019r Swistir. Roedd Cymru yn falch iawn o allu parhau. A dyma ffaith ddiddorol iawn i chi, mae Cymru wedi cyrraedd rowndiau olaf ym mhob cystadleuaeth maen nhw wedi cystadlu hyd yn hyn."}, {"text_idx": "#000006", "text": "Y ge\u0302m nesaf oedd yr her fwyaf i Gymru, chwarae yn Amsterdam yn erbyn Denmarc yn y ge\u0302m 16 olaf. Roedd llawer o gymhlethdod am y ge\u0302m yma oherwydd bod cefnogwyr Denmarc yn gallu mynychu\u2019r gemau ond rhai Cymru ddim oherwydd sefyllfa Covid-19 gyda gwledydd sydd ar restrau coch neu oren nifer o wledydd yn Ewrop. Cafodd Gymru ddechrau da a chadarn ar y be\u0302l, gan ddechrau yn llawn hyder ond ddim am yn hir cyn i Ddenmarc ddechrau dominyddu dros Gymru. Sgoriodd Denmarc go\u0302l hyfryd yn y 27 munud cyntaf a arweiniodd at ge\u0302m gwbl wahanol.\nY sgo\u0302r hanner amser oedd Denmarc 1 Cymru 0. Roedd Cymru yn dyfalbarhau yn obeithiol tuag at hanner amser. 8 munud i mewn i hanner amser, methodd Neco Williams clirio\u2019r croesiad gan roi'r be\u0302l ar draws bocs ei hun gan roi'r be\u0302l yn daclus i Dolberg a sgoriodd y go\u0302l yn syth i gefn y rhwyd. Sgoriodd Dolberg ei ail go\u0302l a gafodd ei chadarnhau gan VAR. Roedd pethau\u2019n mynd o ddrwg i waeth i Gymru gyda Maehle yn sgorio trydedd go\u0302l i Ddenmarc dau funud cyn amser ychwanegol. Roedd Denmarc ar da\u0302n a gorffennodd y ge\u0302m yn dorcalonnus i Gymru wrth i Harry Wilson gael cerdyn coch yn y 90 munud a sgoriodd Denmarc yn yr amser ychwanegol. Y sgo\u0302r oedd 4-0 i Ddenmarc."}, {"text_idx": "#000007", "text": "Doedd Cymru ddim yn haeddu cael mynd allan o\u2019r twrnamaint fel hyn ond wrth edrych yn no\u0302l, mae\u2019r twrnamaint wedi bod yn gwbl annheg i Gymru! Roedd teithio yn un elfen o anfantais yn y twrnamaint gyda nifer iawn o wledydd yn cael chwarae adref tra bod Cymru wedi gorfod teithio i Baku, Rhufain ac Amsterdam. Ni chafodd gefnogwyr Cymru deithio i\u2019r gemau ac yn bennaf oll, y penderfyniadau gafodd eu gwneud gan ddyfarnwyr o\u2019r gemau gyda Chymru yn cael eu cosbi yn aml gyda chardiau. Yn o\u0302l i eiriau perffaith Chris Gunter: \u201cDoedden ni ddim yn haeddu\u2019r sgo\u0302r hwnnw ond pwy ddywedodd fod bywyd yn deg. Mae\u2019n brifo fel y diawl, ond mae brifo gyda rhai o fy me\u0302ts gorau a ffrindiau gorau dw i wedi rhannu ystafell newid gyda nhw ers blynyddoedd yn ei gwneud hi ychydig yn haws.\u201d\nGwerthfawrogi - dyma dwrnamaint oedd yn llawn gwerthfawrogi! Chwaraewyr yn canu anthem wrth wynebu\u2019r cefnogwyr, gwerthfawrogi pob dim; o VAR yn ein hachub i werthfawrogi ein teuluoedd a ffrindiau oedd yn gwylio\u2019r gemau gyda ni. Dydy\u2019r twrnamaint yma ddim wedi bod yn hawdd, mae wedi bod yn heriol mewn sawl ffordd ond mae wedi bod yn dwrnamaint i\u2019w chofio. Ail wythnos o\u2019r twrnamaint yn ystod y ge\u0302m rhwng Denmarc a\u2019r Ffindir ddigwyddodd rhywbeth erchyll. Gafodd y pe\u0302l-droediwr enwog Chrsistian Eriksen ei daro\u2019n wael a ddisgynnodd i lawr. Roedd yn gwneud yn union fel pawb arall, chwarae pe\u0302l-droed. Wrth iddo gael y driniaeth am dipyn o amser, fe wnaeth ei gyd-chwaraewyr ffurfio cylch o\u2019i amgylch i warchod rhag y camera\u0302u teledu a\u2019r cyfryngau."}, {"text_idx": "#000008", "text": "Roedd cefnogwyr y Ffindir wedi benthyg baneri i warchod o gwmpas y chwaraewyr ac yn sicr, dyma un o\u2019r lluniau gorau o hanes pe\u0302l-droed i mi. Daeth bob dim i derfyn a doedd go\u0302l ddim yn agos i fod cyn bwysiced gyda thad a chariad ar lawr yn brwydro am ei fywyd. Derbyniodd triniaeth yn y fan a\u2019r lle a achubodd ei fywyd yn o\u0302l adroddiadau. Mi fuasai hyn wedi gallu digwydd i unrhyw un, un o chwaraewyr Cymru! Diolch byth am waith arwrol meddygon! Rydym yn falch iawn o weld Eriksen yn iach rw\u0302an. Parhaodd y ge\u0302m ychydig oriau wedyn.\nUn o bethau eraill sydd yn fy ngwylltio yw negeseuon hiliaeth sydd yn cael eu hanfon ar gyfryngau cymdeithasol neu yn wyneb i wyneb. Mae pe\u0302l-droed yn ge\u0302m i bawb, does dim rheolau yn y ge\u0302m am bwy sy\u2019n cael chwarae. Tu o\u0302l i bob chwaraewr mae person arferol sydd gan deimladau! Ni ddylai neb orfod delio gyda negeseuon fel hyn wrth gynrychioli eu gwlad. Mae\u2019n ge\u0302m i bawb!"}, {"text_idx": "#000009", "text": "Hoffwn ddiolch i holl staff Cymdeithas Pe\u0302l-droed Cymru am wneud y twrnamaint gorau o ystyried yr amgylchiadau! Mae hi wedi bod yn anhygoel gweld fy ngwlad yn chwarae yn erbyn timau gorau\u2019r byd a ni fuasai hynny\u2019n bosib heb eich gwaith caled. Peidiwch a\u0302 digalonni Cymru fach, rydyn ni\u2019n lwcus iawn o gael chwaraewyr sydd wedi cael y profiadau gorau posib a phwy a w\u0302yr? Efallai mai ni fydd yn dal y gwpan yn 2024. Rydym mewn cyfnod cyffrous yn hanes pe\u0302l-droed Cymru. Deg mlynedd yn o\u0302l roedd Cymru yn rhif 113 yn Fifa world ranking a heddiw, mae Cymru yn rhif 17! Mae carfan gwerth chweil gennym yng Nghymru; yr hen bennau a\u2019r coesau ffres. Mewn mis a phythefnos, bydd ein taith i gwpan y byd yn cychwyn! Codwch eich pennau i fyny, mae dyfodol cyffrous ar y gweill. Gyda'n gilydd yn gryfach."}]